Predkladacia správa
Súčasťou širšej iniciatívy Organizácie Severoatlantickej zmluvy (ďalej len „NATO“)  zameriavajúcej sa na šírenie stability  je aj cielená asistencia, výcvik a poradenstvo Irackej republike,  ktorá je jednou z hlavných oblastí intenzívneho medzinárodného úsilia poraziť a eliminovať hrozbu terorizmu. V súlade s tým je bezpečnostná situácia v Irackej republike považovaná za jednu z podstatných podmienok pre stabilizáciu bezpečnostnej situácie v regióne. V Irackej republike pôsobia, s cieľom podpory irackých síl v boji proti teroristickým skupinám (najmä ISIS), Globálna koalícia proti ISIS a NATO, ktorých členom je aj Slovenská republika.  

NATO pôsobí v Irackej republike na základe žiadosti irackej vlády a následného rozhodnutia Varšavského samitu NATO z roku 2016, a to od januára 2017 v rámci nebojovej aktivity NATO. Cieľom tejto aktivity je poskytovať poradenstvo a výcvik irackému vojenskému personálu. Na podporu aktivít v Irackej republike zároveň pôsobí v Bagdade sedemčlenný tím NATO, pričom výcvikovo-poradenské činnosti sú realizované tímami inštruktorov jednotlivých členských krajín NATO, ktoré zabezpečujú  realizáciu špecifického asistenčného balíka na budovanie obranných kapacít (Defence Capacity Building – DCB). Prvé výcvikovo-poradenské aktivity, najmä v oblasti boja proti nástražným výbušným systémom, ktorá je spolu s odmínovaním jednou z priorít, začali vo februári tohto roka. Iracká strana prejavuje tiež záujem o výcvik pri údržbe  sovietskej techniky v jej vlastníctve.  

         Vzhľadom na dôležitý prínos výcvikovej aktivity v Irackej republike sa na minisamite hláv štátov a vlád členských krajín NATO 25. mája 2017 v Bruseli očakáva deklarovanie ďalších príspevkov zo strany členských štátov NATO. Vytvára to priestor pre deklarovanie príspevku Slovenskej republiky, ktorá sa v Irackej republike nijako neangažuje. 

         Príspevok Slovenskej republiky možno deklarovať výhradne na plnenie výcvikových úloh, zahŕňajúcich výcvik, poskytovanie poradenstva a asistenciu pri budovaní kapacít irackých síl na území Irackej republiky. 

         Návrh na súhlas ústavného orgánu Slovenskej republiky s vyslaním príspevku bude, v závislosti od záverov rokovaní so zahraničnými partnermi, predmetom osobitného materiálu v súlade s Ústavou Slovenskej republiky.

          Predmetný návrh sa predkladá na rokovanie vlády Slovenskej republiky na základe článku 119 písm. i) Ústavy Slovenskej republiky, podľa ktorého do pôsobnosti vlády Slovenskej republiky patrí, okrem iného, rozhodovať o zásadných otázkach vnútornej a zahraničnej politiky. 

          Predložený materiál nemá vplyv na rozpočet verejnej správy, podnikateľské prostredie, nemá sociálne vplyvy ani vplyv na životné prostredie a informatizáciu spoločnosti. Materiál nebol pre krátkosť času predmetom medzirezortného pripomienkového konania. 

